Australië wil Leeus-rugbyreeks teen Bokke aanbiedArgieffoto (Foto: hirobi/Pixabay) Rugby Australië (RA) het aangebied om vanjaar die Britse en Ierse Leeus-rugbyreeks teen Suid-Afrika aan te bied. Die aanbod volg op toenemende vrese die afgelope ruk dat die lankverwagte toer gekanselleer kan word weens die tweede vlaag van Covid-19-infeksies wat nou in Suid-Afrika woed. Suid-Afrika het reeds meer as 1,4 miljoen gevalle van die virus bevestig en bykans 45 000 sterftes is aangemeld. In Australië is die virus grootliks in bedwang en Andy Marinos, die nuwe uitvoerende hoof van RA, sê die land is in die posisie om as gasheer vir die toer op te tree. “As ons ŉ veilige heenkome kan bied, ŉ ruimte waar die toer kan voortgaan, waarom sou ons dit nie doen nie,” het hy gesê. “Dit is so belangrik vir die wêreldwye rugby-ekonomie en rugbygemeenskap dat ons internasionale rugby met so min as moontlik ontwrigting speel.” Die toer van agt wedstryde – waaronder drie tussen die Britse Leeus en die Springbokke – vind na verwagting van 3 Julie tot 7 Augustus plaas. Albei spanne het reeds aangedui dat hulle sou wou sien dat die reeks in een of ander vorm voortgaan en Rassie Erasmus, die Bokke se direkteur van rugby, het vroeër gesê die Suid-Afrikaners “sal enigiets doen” om met die Leeus kragte te meet. Hamish McLennan, voorsitter van RA, het gesê as Australië die toer aanbied, sal twee van die drie toetse waarskynlik in Perth, wat oor ŉ groot Suid-Afrikaanse gemeenskap beskik, gespeel word. Daar is vroeër gespekuleer dat wedstryde sonder skares in Suid-Afrika gespeel kan word, of moontlik in Engeland aangebied kan word, maar toenemende infeksiesyfers beteken nie een van die opsies lyk in dié stadium lewensvatbaar nie. McLennan het gesê dat die organisasie slegs die koste vir die aanbied sal wil verhaal, wat beteken die Leeus en SA Rugby deel die inkomste van een van die mees winsgewende geleenthede op die rugbykalender. McLennan sê die feit dat hulle stadions kan vul, kan groot voordele inhou. “Die inkomste ná die Covid-19-pandemie is broodnodig,” sê hy. Hoewel Australië nie tans oorsese ondersteuners kan verwelkom nie, sê McLennan dat groot getalle oud-Suid-Afrikaners sal verseker daar is steeds groot skares. Hy het ook gesê dat Australië ŉ bewese rekord het om sportbyeenkomste tydens die pandemie aan te bied.